Okresná prokuratúra Bratislava V 
Prokofievova 4, 851 01 Bratislava 5 	

Sp. zn. : 3 Pv 174/14/1105	Bratislava V, 29.4.2014
EEČ : 2-12-218-2014

U Z N E S E N I E

Trestná vec:	obvinený XXXXX 
Zločin:	Znásilnenie podľa § 199 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov a iné trestné činy

Rozhodol: 	prokurátor Okresnej prokuratúry Bratislava V
Podľa § 215 odsek 1 písmeno a Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
	povolanie: nezamestnaný
dňa 15.03.2014 v čase okolo 14:00 hod. v Bratislave, na XXXXX ulici č. XXXXX v byte na 1. Poschodí, sotil poškodenú XXXXX na posteľ, sadol si na jej pravú nohu a kričal na ňu že ju znásilní, cit. „ znásilním ťa, lebo aj tak si to vždy chcela a takto si to zaslúžiš“, pričom ju rukou držal pod krkom, pokúsil sa jej stiahnuť leginy a chytil ju medzi nohy, na čo mu poškodená povedala nech ju pustí, sácala do neho až sa jej podarilo odsotiť ho od seba, avšak následne na to obvinený zobral do ruky nôž, kopol do psa a vyhrážal sa poškodenej že dopichá ju, psa a potom aj seba a že už s tým nemá žiaden problém, čím vzbudil u poškodenej dôvodnú obavu o jej život a zdravie  

lebo je nepochybné, že sa nestal skutok, pre ktorý sa vedie trestné stíhanie

Odôvodnenie:
Vyšetrovateľ PZ Okresného riaditeľstva PZ Bratislava V, Odboru kriminálnej polície, uznesením pod sp. zn. XXXXX zo dňa XXXXX v zmysle § 199 ods. 1 Trestné poriadku začal trestné stíhanie a dňa 17.032014 podľa § 206 ods. 1 Trestného poriadku vzniesol obvinenie  XXXXX pre zločin znásilnenia v štádiu pokusu podľa § 199 ods. 1, §14 ods. 1 Trestného zákona a prečin nebezpečného vyhrážania podľa § 360 ods. 1, ods. 2 písm. a) s poukazom na § 138 písm. a)  Trestného zákona na tom skutkovom základe, ako je uvedené  v predmetnom  uznesení. 

          Dňa 28.04.2014 predložil vyšetrovateľ PZ tunajšej prokuratúre na previerku vyšetrovací spis sp. zn. XXXXX. Preskúmaním spisového materiálu som dospel k záveru, že v predmetnej trestnej veci je na mieste  postup podľa § 215 ods. 1 písm. a) Trestného poriadku.

          Podľa § 215 ods. 1 písm. a) Trestného poriadku prokurátor zastaví trestné stíhanie, ak je nepochybné že sa nestal skutok, pre ktorý sa vedie trestné stíhanie.     

           Podľa § 14 Trestného zákona  pokus trestného činu je konanie, ktoré bezprostredne smeruje k dokonaniu trestného činu, ktorého sa páchateľ dopustil v úmysle spáchať trestný čin, ak nedošlo k dokonaniu trestného činu. 

          Podľa  § 199 Trestného zákona  kto násilím alebo hrozbou bezprostredného násilia donúti ženu k súloži alebo kto na taký čin zneužije jej bezbrannosť, potrestá sa odňatím slobody na päť rokov až desať rokov. 

          Podľa § 360 ods. 1, ods. 2 písm. a) Trestného zákona kto sa inému vyhráža smrťou, ťažkou ujmou na zdraví alebo inou ťažkou ujmou takým spôsobom, že to môže vzbudiť dôvodnú obavu, potrestá sa odňatím slobody až na jeden rok. 
 Odňatím slobody na šesť mesiacov až tri roky sa páchateľ potrestá, ak spácha čin uvedený v odseku 1 
a)	závažnejším spôsobom konania 

          Podľa § 138 písm. a) Trestného zákona závažnejším spôsobom konania sa rozumie páchanie trestného činu 
 
a) so zbraňou okrem trestných činov úkladnej vraždy podľa § 144, vraždy podľa § 145, zabitia podľa § 147 a § 148, usmrtenia podľa § 149, ublíženia na zdraví podľa § 155, § 156 a § 157, 

          Obvinený XXXXX vo svojej výpovedi zo d¨ľa 18.03.2014 uviedol, že to čo je uvedené v uznesení o vznesení obvinenia nie je pravda, najmä to že poškodenú držal pod krkom a kričal na ňu že ju znásilní. Je pravdou že vzal do ruky nôž, avšak len preto že kričal že si s ním podreže žily a nie preto že by chcel poškodenej ublížiť. Na záver uviedol, že keby chcel poškodenú znásilniť tak by to celé vyzeralo inak a že poškodená celú vec nafúkla. 

           Poškodená XXXXX vo svojich výpovediach zo dňa 15.03.2014 a d¨ľa 18.03.2014 uviedla, že dňa 15.03.2014 okolo 14:00 hod. sa pohádala s obvineným, lebo sa jej zdalo že je opitý alebo nafetovaný a hovorila mu nech odíde z jej bytu a otvorila dvere , načo ju obvinený chytil pod krk a zatlačil do kúta a sotil na posteľ, následne si na ňu obkročmo sadol vravel jej že ju znásilní, ľavou rukou ju držal pod krkom a pokúšal sa jej strhnúť leginy, pričom ju silno chytil medzi nohy. Podarilo sa jej obvineného odsotiť, avšak obvinený zobral nôž, kopol do jej psa a vyhrážal sa že dopichá psa, ju aj seba. Viac krát jej ešte povedal že ju dopichá a že už s tým teraz nemá žiaden problém.    

           Poškodená XXXXX však vo svojej poslednej výpovedi zo dňa 24.04.2014 uviedla, že celý skutok si vymyslela, ľutuje to a neuvedomila si všetky možné následky a jediným jej cieľom bolo, aby sa obvinený podrobil protidrogovej liečbe. Čo sa týka pokusu o znásilnenie a vyhrážaniu, tak sa jednalo len o obyčajnú hádku. Na záver uviedla, že ju nik k výpovedi nenútil a vypovedala bez nátlaku. Na otázku vyšetrovateľa či si je vedomá následkov krivej výpovede a krivého obvinenia odmietla vypovedať.  

        Vzhľadom na vyššie uvedené je zrejmé, že skutočnosti ktoré vyplynuli z výpovedí poškodenej zo dňa 15.03.2014 a dňa 18.03.2014 a na základe ktorých bol obvinený vzatý do väzby sa nezakladajú na pravde z čoho vyplýva, že v danom prípade boli splnené podmienky na postup podľa § 215 ods. 1 písm. a)  Trestného poriadku a preto som rozhodol tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Bystrík Palovič
prokurátor